Opossum ta' denbu qasir L-Opossum ta' denbu qasir jista' jkun wieħed minn għoxrin speċi ta' opossum magħrufin xjentifikament bħala "Monodelphis" (l-ispeċi fil-ġeneru "Monodelphis"). Dawn huma mammiferi marsupjali, membri tat-tribù Monodelphini, fis-sottofamilja Didelphinae, fil-familja Didelphidae (didelfidi), tal-ordni Didelphimorphia (didelfimorfji), nattivi tal-kontinent Amerikan u mifruxin min-Nofsinhar tal-kontinent tal-Amerika ta' Fuq san-Nofsinhar tal-kontinent tal-Amerika t'Isfel. Dawn huma speċi ta' opossumi li ġeneralment jippreferu jgħixu f'abitat ta' foresti subtropikali u tropikali umdi u f'artijiet tal-ħaxix baxxi kemm subtropikali kif ukoll tropikali xotti. L-opossumi ta' denbhom qasir tal-ġeneru "Monodelphis" kollha, huma l-aktar opossumi terrestri (jgħixu mal-art) fost l-ispeċi didelfimorfji kollha u l-inqas adattati għal ħajja fis-siġar. Dawn l-opossumi huma mammiferi marsupjali omnivori u d-dieta prinċipali tagħhom tikkonsisti minn bajd, frott, insetti varji u annimali vertebrati u invertebrati żgħar oħra. L-opossumi ta' denbu qasir għandhom distribuzjoni vasta ma' bosta pajjiżi fil-kontinent Amerikan u jinsabu mifruxin fl-Arġentina, il-Bolivja, il-Brażil, l-Ekwador, il-Gujana, il-Gujana Franċiża, il-Kolombja, il-Panama, il-Paragwaj, il-Peru, Surinam, l-Urugwaj u l-Veneżwela.